<classify> IKIWA imepita wiki moja baada ya Waziri Mkuu wa zamani, Edward Lowassa kurejea Chama Cha Mapinduzi CCM, chama alichokikimbia; Chama cha Demokrasia na Maendeleo Chadema Jimbo la Iringa Mjini kimepata pigo baada ya ngome yake ya Mashine Tatu mjini Iringa kutikiswa.Mjumbe wa Halmashauri Kuu ya Taifa ya CCM, Salim Abri Asas juzi alizindua shina eneo hilo lenye mkusanyiko mkubwa wa wafanyabiashara ndogo ambao wengi wao ni wafuasi na wanachama wa Chadema.Katika tukio hilo, Asas alipokea wanachama wapya 81 akiwemo Jarome Mwakipesile, kijana maarufu aliyekuwa akitumiwa na Chadema kuhamasisha madereva bodaboda kujiunga na kushiriki shughuli mbalimbali za chama hicho.Akieleza sababu za kujiunga na CCM, Mwakipesile alisema yeye na baadhi ya madereva bodaboda wenzake walijiunga na Chadema wakiamini chama hicho ni mkombozi wa kero zao, badala yake kikawasahau.Kusahaulika huko kukasababisha migogoro baina yetu na madereva wenzetu ambao ni wanachama wa CCM jambo ambalo baadaye tuliona halina tija yoyote kwetu, hivyo kuamua kujitoa Chadema na kujiunga na wenzetu wa chama tawala, alisema.Mwakipesile aliomba radhi kwa Asas akisema alipokuwa ndani ya Chadema alitumiwa kwa mambo mengi, yakiwemo yasiofaa hakutaka kuyataja, lakini sasa amejiunga na CCM na yupo tayari kushirikiana na wenzake katika shughuli mbalimbali za kukiimarisha chama hicho.Akiwapokea wanachama hao, Asas alisema CCM chini ya uongozi wa Rais Magufuli imedhamiria kwa dhati kuliletea Taifa na watu wake wote maendeleo na anafurahi kuona baadhi ya Watanzania wakiwemo vijana waliokuwa wakikipinga chama hicho sasa wameanza kubaini makosa yao na kuyarekebisha.Wakati hayo yakitokea Mbunge wa Jimbo la Iringa Mjini, Peter Msigwa ametangaza azma yake ya kuwania tena ubunge wa Jimbo la Iringa Mjini katika Uchaguzi Mkuu wa 2020 kupitia chama chake, Chadema.Akizungumzia hatma yake kisiasa alisema; Nitawania tena ubunge Iringa Mjini kwani bado nina nguvu na ari ya kuendelea kuwatumikia wananchi wangu kupitia nafasi hiyo.Msigwa ambaye pia ni Mwenyekiti wa Chadema wa Kanda ya Nyanda za Juu Kusini, alikiri chama chake kupita katika changamoto alizosema badala ya kuwabomoa, zimezidi kuwaimarisha.Wakati baadhi ya wanachama wa chama hicho wakikimbilia CCM, alisema mpango wao wa kukisuka upya chama hicho kupitia kampeni yao ya Chadema ni Msingi, imewawezesha katika kipindi kifupi kilichopita kupata wanachama wapya zaidi ya 20,000 katika jimbo hilo.Niwatie moyo wananchi wa Iringa Mjini waliotupa kura mwaka 2015, wana Chadema na watanzania kwa ujumla kwamba zipo dalili njema kwa upinzani kufanya vizuri katika chaguzi zijazo kwa sababu tunakimbiwa na wachache lakini tunapata wafuasi na wanachama wapya wengi,alisema.  <topic>: KITAIFA 